அதே நிலைதான் ஆங்கிலேயர் ஆட்சியில் இருந்த இலங்கையிலும், நம் தமிழ்ப் பெண்களுக்கு ஆண்கள் ‘அளித்த’ ஏட்டுக் கல்வி பல படிப்பாளிகளை எழுத்தாளர்கள் ஆக்கியது. ஆனாலும் பெண்கள் எதை எழுத வேண்டும் என்று ஆண் பத்திரிகையாளர்களே முடிவு செய்தார்கள். பெண்கள் உலக அரசியலைப் பற்றிப் பேசினாலோ, எழுதினாலோ, இந்த வேலை இவர்களுக்கு எதற்கு? குடும்பத்தைப் பேணுவது, குழந்தை வளர்ப்பு, இதைப் பற்றி எழுத வேண்டியதுதானே என்று ஒருபுறம் அவர்களது எழுத்துலகைச் சுருக்கிவிட்டு, இன்னொருபுறம் பெண்கள் எழுத்து குடும்பம், சமையல், கோலம் என்றுதான் கும்மியடிக்கிறது, என்று ஏளனமும் செய்தார்கள்.